b'\n_START_ARTICLE_\nProletariat\n_START_PARAGRAPH_\nProletariat (lat. proletarius, siroma\xc5\xa1en dr\xc5\xbeavljan s \xc5\xa1tevilnimi otroci) je po marksisti\xc4\x8dni teoriji eden od dveh dru\xc5\xbebenih razredov v kapitalisti\xc4\x8dnem sistemu. V prvotnem pomenu je vklju\xc4\x8deval delavce, ki nimajo lastnih sredstev za proizvodnjo in so zategadelj kapitalistom prisiljeni prodajati svoje delo in da z vi\xc5\xa1kom svojega dela zanje proizvajajo prese\xc5\xbeno vrednost. Izraz je pogosto uporabljen kot sinonim za delavski razred._NEWLINE_Za razliko od su\xc5\xbenjev ali tla\xc4\x8danov je proletariat pravno svoboden, vendar ga ekonomska prisila ve\xc5\xbee za razred kapitalistov in prisiljuje, da vedno znova prodaja svojo delovno silo kot edino lastnino, s katero razpolaga, kar mu omogo\xc4\x8da obstati v procesu kapitalisti\xc4\x8dne reprodukcije kot eden od dejavnikov proizvodnje.\n_START_SECTION_\nRazumevanje in nastanek\n_START_PARAGRAPH_\nIzraz in pojem proletariata izvira iz starorimske dr\xc5\xbeavne ureditve. V ustavnem pravu rimske republike je bila dru\xc5\xbeba razdeljena v ve\xc4\x8d razredov glede na premo\xc5\xbeenje. Proletarii so bili dr\xc5\xbeavljani z najmanj premo\xc5\xbeenja, njihov prispevek k republiki naj bi bil predvsem rojevanje otrok (proli)._NEWLINE_Sodobni pomen pojma proletariata gre za ljudi, ki prispevajo k dru\xc5\xbebi z delom, ki so ga prisiljeni prodajati za mezdo, torej najemni delavci. Ker nimajo lastni\xc5\xa1kih pravic nad proizvodnimi sredstvi ne morejo enakopravno sodelovati v delitvi vrednosti proizvodnje._NEWLINE_Po marksisti\xc4\x8dni teoriji je proletariat najbolj napreden del dru\xc5\xbebe, ki nastane in postaja vse mo\xc4\x8dnej\xc5\xa1i v dobi prvobitne akumulacije kapitala, medtem ko je ve\xc4\x8dina pripadnikov vanj stopila iz razreda kmetovalcev in obrtnikov. Kasneje je proletariat \xc4\x8drpal tudi iz drugih dru\xc5\xbebenih razredov, ne izklju\xc4\x8dujo\xc4\x8d kapitaliste, \xc4\x8de slednje razumemo kot heterogen razred, razdeljen med majhne, srednje in velike kapitaliste._NEWLINE_Uporablja se tudi izraz lumpen-proletariat, ki ozna\xc4\x8duje ljudje, ki so v podobnem lastni\xc5\xa1kem stanju kot proletariat, vendar se ne pre\xc5\xbeivljajo s koristnim delom ampak na primer z bera\xc4\x8denjem, krajami in drugo nezakonito dejavnostjo. Lumpen-proletariat po marksisti\xc4\x8dnem pojmovanju ni napreden del dru\xc5\xbebe. Za svoje namen ta sloj s pridom izrabljajo politiki populisti\xc4\x8dne usmeritve, posebno pri organiziranju nemirov.\n_START_SECTION_\nProletariat v sodobnosti\n_START_PARAGRAPH_\nPo nekaterih interpretacijah je marksizem pre\xc5\xbeivet zaradi neobstoja proletariata, ki je v dru\xc5\xbebenem in politi\xc4\x8dnem razvoju kapitalisti\xc4\x8dne dru\xc5\xbebe presegel prvotni stadij in danes v ve\xc4\x8djem delu sestavlja tako imenovane srednje sloje. Po drugi interpretaciji je proletariat sinonim za vse podrejene dru\xc5\xbebene razrede, ki lahko prodajajo izklju\xc4\x8dno svoje delo, in spri\xc4\x8do tega je marksisti\xc4\x8dna teorija in tako razumevanje \xc5\xa1e vedno aktualno, proletariat pa obstoje\xc4\x8d.'